**Likumprojekta "Grozījumi Kredītiestāžu likumā"
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Kredītiestāžu likumā" (turpmāk – Likumprojekts) tiek virzīts izskatīšanai vienlaicīgi ar likumprojektu "Latvijas Bankas likums".Likumprojekta mērķis ir nodrošināt, ka Finanšu un kapitāla tirgus komisijas (turpmāk – FKTK) pievienošanas rezultātā Latvijas Banka turpmāk pildīs Kredītiestāžu likumā un tam pakārtotajos tiesību aktos FKTK noteiktos uzdevumus. Ar grozījumiem tiek precizēta Latvijas Bankas jauno uzdevumu finansēšanas kārtība, kā arī vienlaikus tiek precizēta informācijas apmaiņas kārtība starp iestādēm. Paredzēts, ka tie grozījumi, kas saistīti ar Latvijas Bankas jaunajiem uzdevumiem stāsies spēkā vienlaicīgi ar Latvijas Bankas likumu. Savukārt pārējie grozījumi stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma "Par Latvijas Banku" pārejas noteikumu 3. punkts nosaka, ka Ministru kabinets līdz 2020. gada 31. oktobrim iesniedz Saeimai likumprojektu, kurā nosaka Latvijas Bankas darbību un pārvaldes struktūru, paredzot FKTK pievienošanu Latvijas Bankai. Ievērojot likumdevēja noteikto uzdevumu, izstrādāts likumprojekts "Latvijas Bankas likums", kurš paredz, ka turpmāk Latvijas Banka veiks FKTK noteiktos uzdevumus.Ņemot vērā minēto, ir nepieciešami arī atbilstoši grozījumi finanšu tirgus un tā dalībnieku darbības reglamentējošajos likumos, kur noteikta FKTK kompetence. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kredītiestāžu likumā noteikta FKTK kompetence kredītiestāžu uzraudzības jomā, tādējādi atbilstoši likumprojektam "Latvijas Bankas likums" nepieciešams precizēt tās normas, kas turpmāk attieksies uz Latvijas Banku.Likumprojekts regulē šādus jautājumus:[1] Likumprojekta 1. pants, atbilstoši juridiskās tehnikas prasībām un, lai nodrošinātu tiesību normu skaidrību, risina ar FKTK pievienošanu Latvijas Bankai nepieciešamās pārmaiņas Kredītiestāžu likuma tekstā. Minētie panti paredz Kredītiestāžu likumā vārdus "Finanšu un kapitāla tirgus komisija" aizstāt ar vārdiem "Latvijas Banka".[2] Ar Likumprojekta 4. pantu papildināts Kredītiestāžu likuma 6. panta trešajā daļā ietvertais normu uzskaitījums ar norādi uz likuma 100.1 pantu, lai likumā vienuviet būtu uzskaitītas tās Kredītiestāžu likuma normas, kuras ir saistošas dalībvalstīs reģistrēto kredītiestāžu filiālēm Latvijā, tādējādi nodrošinot, ka tiesību norma ir vēl skaidrāka un iederīgāka likuma kopējā sistēmā.[3] Likumprojekta 2. pantā, lai vienādotu terminoloģiju ar likumprojektu "Latvijas Bankas likums", vārdus "normatīvie noteikumi" paredz aizstāt ar vārdu "noteikumi". Savukārt, ievērojot juridisko tehniku, noteic grozījumus attiecībā uz vārda "rīkojumi" lietošanu Kredītiestāžu likumā, jo, atbilstoši publiskajās tiesībās iedibinātajam, FKTK, kā arī Latvijas Banka attiecībā uz finanšu tirgus dalībniekiem pieņem saistošus lēmumus. Likumprojekts juridiskās tehnikas līmenī risina ar FKTK pievienošanu Latvijas Bankai saistītos jautājumus. Ar pantu paredzēts no Kredītiestāžu likuma izslēgt tās normas, kuras tehniski Latvijas Bankai vairs nebūs nepieciešamas, jo tajās ietvertais regulējums uz Latvijas Banku attieksies caur citām likuma normām, kuras būs saistošas Latvijas Bankai kā finanšu tirgus uzraudzības iestādei. [4] Likumprojekta 5. pants saistīts ar FKTK pievienošanu Latvijas Bankai un paredz no atsevišķām Kredītiestāžu likuma normām, kurās ir minētas abas iestādes, izslēgt FKTK, lai novērstu juridiski un loģiski kļūdainu pantu konstrukciju rašanos. [5] Likumprojekta 3. pants saistīts ar FKTK pievienošanu Latvijas Bankai un tas paredz Kredītiestāžu likuma normas, kurās minēta administratīvā akta pārsūdzēšana, atbilstoši administratīvajās tiesībās nostiprinātajam, papildināt arī ar apstrīdēšanu, vēl skaidrāk fiksējot jau eksistējošo praksi un tādējādi novēršot sistēmiski neatbilstošu interpretāciju iespēju.Normās paredzētais regulējums, kas paredz, ka Latvijas Bankas pieņemto lēmumu apstrīdēšana un pārsūdzēšana neaptur to darbību, paredzēts situācijās, kad ir nepieciešams ātri un efektīvi rīkoties, uzliekot kredītiestādei veikt noteiktus pienākumus un ierobežot tās tiesības (piem. apturēt finanšu pakalpojumu sniegšanu, apturēt atsevišķu saistību izpildi). Šādi tiesību ierobežojumi ir nelabvēlīgi kredītiestādei, taču uzraudzības iestāde tos piemēro galējā nepieciešamībā, izvērtējot, vai konkrētajā administratīvajā aktā minēto mērķi nav iespējams sasniegt ar citiem tiesiskajiem līdzekļiem, t.i. ar tādiem, kas mazāk ierobežotu kredītiestādes darbību, tā lai tie saglabātu kredītiestādes esošo finanšu situāciju, neradot draudus esošajiem klientiem vai personām, kas vēlētos kļūt par tādiem, kā arī Latvijas kredītiestāžu sektora drošībai un stabilitātei, lai mazinātu iespējamos riskus tautsaimniecībai saistībā ar līdzekļu aizplūdi un iespējamus satricinājumus attiecībā uz citām finanšu institūcijām. Tā kā uzraudzības iestāde ir atbildīga par finanšu tirgus stabilitāti un attīstību, un tās darbības mērķis ir veicināt ieguldītāju un noguldītāju, kuri izmanto kredītiestāžu pakalpojumus, interešu aizsardzību, uzraugam ir nekavējoties jārīkojas, lai kredītiestādē saglabātu esošo finanšu stāvokli un aktīvu apmēru, tas būtu prognozējams un nepasliktinātos. Paredzot, ka uzraudzības iestādes administratīvā akta darbība tiek apturēta līdz ar tā apstrīdēšanas vai pārsūdzības dienu, finanšu tirgus un kredītiestādes klientu intereses netiek aizsargātas, tā kā šī aizsardzība ir tieši paredzēta ar konkrētajiem uzraudzības iestādes uzliktajiem ierobežojumiem. Savukārt, pieņemot administratīvo aktu, kura darbību neaptur apstrīdēšanas vai pārsūdzības fakts, tiek nodrošināts tiesiskais līdzsvars starp kredītiestādes interesēm un kredītiestādes noguldītāju, citu klientu kopuma interesēm un visas sabiedrības interesēm, kā arī nerada tūlītējus satricinājumus finanšu tirgū un tautsaimniecībā. [6] Likumprojekta 7. pants saistīts ar FKTK pievienošanu Latvijas Bankai un tas paredz Kredītiestāžu likumā lietot ar likumprojektu "Latvijas Bankas likums" saskaņotu terminu "finanšu sistēma", tādējādi nodrošinot tiesību normu sistēmisko harmoniju.[7] Likumprojekta 8. pants paredz tehniskus grozījumus attiecībā uz vārda "normatīvie norādījumi" lietošanu Kredītiestāžu likumā, jo Latvijas Banka finanšu tirgus dalībniekiem izdod saistošus noteikumus, nevis norādījumus.[8] Likumprojekta 9. panta pirmā daļa paredz tehniskus grozījumus un Kredītiestāžu likuma 63. pantā nosaka Latvijas Bankas tiesības saņemt informāciju likumos Latvijas Bankai noteikto funkciju īstenošanai.[9] Likumprojekta 10. pants saistīts ar FKTK pievienošanu Latvijas Bankai un tas paredz no Kredītiestāžu likuma 64. pantā ietvertā subjektu uzskaitījuma izslēgt FKTK, jo šajā pantā minētas abas iestādes. Neveicot šo juridiskajai tehnikai atbilstošo precizējumu, likuma teksts būs neloģisks.[10] Likumprojekta 12. pants saistīts ar FKTK pievienošanu Latvijas Bankai. Atbilstoši juridiskajai tehnikai tiek precizēts Kredītiestāžu likuma 100.1 pants par uzraudzības iestādes finansējumu. Ņemot vērā, ka deleģējums Latvijas Bankai noteikt tās uzraudzīto finanšu tirgus dalībnieku maksājumu veikšanas un aprēķināšanas kārtību un termiņus būs noteikts Latvijas Bankas likumā (skat. likumprojektu "Latvijas Bankas likums") šī Kredītiestāžu likuma panta redakcija ir pārveidojama, atsakoties no pašreizējās otrās, trešās, ceturtās un piektās daļas. Optimāls juridiskās tehnikas risinājums nepieciešamajām pārmaiņām ir 100.1 panta izteikšana jaunā redakcijā. Likumprojekts neparedz nekādas pārmaiņas attiecībā uz šobrīd normatīvajos aktos noteikto finanšu tirgus dalībnieka veikto maksājumu apmēru.[11] Likumprojekta 13. pants paredz tehnisku grozījumu, līdz šim Kredītiestāžu likumā lietoto kļūdaino uzraudzības iestādes nosaukumu "Finanšu un kapitāla komisija" aizstājot ar vārdiem "Latvijas Banka".[12] Likumprojekta 15. pants saistīts ar FKTK pievienošanu Latvijas Bankai un paredz tehniskus grozījumus – Kredītiestāžu likuma 108. panta otro un trešo daļu attiecina uz Latvijas Banku, un vienlaikus ar Likumprojekta 15. pants izslēdz dublējošas normas, t.i., likuma 108. panta ceturto un piekto daļu. [13] Likumprojekta 16. pants paredz tehniskus grozījumus un precizē Kredītiestāžu likuma 110.1 pantā noteikto informācijas apmaiņas kārtību ar citām iestādēm, lai ievērotu datu aizsardzības prasības un normas būtu nepārprotamas, kam un kādā apjomā informācija sniedzama, kā arī vēl skaidrāk un nepārprotamāk noteiktu, kurai informācijai ir ierobežotas pieejamības statuss.[14] Likumprojekta 19. pants saistīts ar FKTK pievienošanu Latvijas Bankai un tas paredz Kredītiestāžu likuma normas, kurās minēta administratīvā akta pārsūdzēšana, atbilstoši administratīvajās tiesībās nostiprinātajam papildināt arī ar apstrīdēšanu, vēl skaidrāk fiksējot jau eksistējošo praksi un tādējādi novēršot sistēmiski neatbilstošu interpretāciju iespēju. [15] Likumprojekta 20. pants saistīts ar FKTK pievienošanu Latvijas Bankai un tas aizstāj Kredītiestāžu likuma 137. un 161. pantā FKTK ar Latvijas Banku un paredz tehniskus grozījumus attiecībā uz termina "normatīvie norādījumi" lietošanu likumā, jo Latvijas Banka finanšu tirgus dalībniekiem izdod saistošus noteikumus, nevis normatīvos norādījumus.[16] Likumprojekta 22. pants saistīts ar FKTK pievienošanu Latvijas Bankai un paredz Kredītiestāžu likuma 159. pantā izslēgt vārdus "Latvijas Banka", jo Latvijas Banka tiks pārstāvēta tiesas sēdē, kurā izskatīs kredītiestādes maksātnespējas lietu, un tai kā lietas dalībniekam būs nosūtīts attiecīgais tiesas spriedums.[17] Likumprojekta 24. pants saistīts ar FKTK pievienošanu Latvijas Bankai un tas paredz no Kredītiestāžu likuma 198. panta pirmās daļas izslēgt FKTK, jo normā ir minētas abas iestādes. Lai optimāli īstenotu precizējumu, juridiskai tehnikai atbilstoša ir konkrētās panta daļas izteikšana jaunā redakcijā.Likumprojekta 24. pants paredz, ka Latvijas Banka piemēro soda naudu, ja persona nepilda Kredītiestāžu likuma 198. panta pirmajā daļā noteiktos pienākumus. Informācijas sniegšana uzraudzības iestādei tās noteiktos termiņos un pārbaužu veikšanas vecināšana no personu puses nodrošina efektīvu uzraudzības procesu un veicina finanšu tirgus stabilitāti. Lai gan preventīvu darbību veikšana ir prioritāra katra pārkāpuma gadījumā, nepiemērojot sodoša rakstura darbības, informācijas nesniegšanas vai nesavlaicīgas sniegšanas, kā arī pārbaužu traucēšanas gadījumā cita veida sankcijas neatstās pienācīgu ietekmi uz personu, lai tā pildītu savus pienākumus, un tas attiecīgi nesasniegs uzraudzības un pārbaužu veikšanas mērķi. Informācijas nesniegšanas fakts vai pārbaudes traucēšanas fakts pats par sevi nav bīstams, taču tas rada kaitīgas sekas, ka personas bezdarbības vai aktīvas pretdarbības laikā netiek pilnvērtīgi nodrošināta uzraudzība, kā rezultātā iespējama nepilnvērtīga uzraugāmās personas darbības analīze, kas var radīt iespējamību, ka nozīmīgas sabiedrības intereses, veicot nepienācīgu uzraudzību finanšu tirgū un nenodrošinot stabilu un godīgu finanšu tirgus funkcionēšanu, ir apdraudētas. Tādējādi, piemērojot tādu sankciju kā soda naudu, tā atstās gan materiālu, gan morāli iedarbīgu ietekmi uz personu, ka nepakļaušanās iestādes prasībām ir sodāma rīcība. Ņemot vērā minēto, likumprojekta 38. pantā minētā sankcija ir nepieciešama un adekvāta.Atkārtoti izvērtējot sodoša rakstura administratīvo sankciju piemērošanas procesa regulējumu finanšu tirgus jomā, secināts, ka Administratīvās atbildības likumā paredzētā administratīvās atbildības sistēma šobrīd nav atbilstoša administratīvajai atbildībai līdzīgo piespiedu ietekmēšanas līdzekļu piemērošanai finanšu tirgus dalībnieku uzraudzības jomā, tādēļ Likumprojektā paredzēts saglabāt līdzšinējo administratīvajai atbildībai līdzīgo piespiedu ietekmēšanas līdzekļu (brīdinājuma un soda naudas) piemērošanas procesuālo kārtību, ņemot vērā šādus apsvērumus:1. Latvijas Banka un arī FKTK administratīvajai atbildībai līdzīgos piespiedu ietekmēšanas līdzekļus piemēro Administratīvā procesa likumā noteiktajā kārtībā, un Administratīvās atbildības likuma 115. pantā tās nav minētas kā institūcijas, kuru amatpersonas būtu tiesīgas veikt administratīvā pārkāpumu procesu. Arī Latvijas Administratīvo pārkāpumu kodeksā nebija paredzētas Latvijas Bankas un FKTK amatpersonu tiesības izskatīt administratīvo pārkāpumu lietas. 2. Normatīvais ietvars, kurā finanšu tirgus dalībnieku darbību regulējošie nozaru likumi kopā ar Administratīvā procesa likumu noteic gan materiālo, gan procesuālo regulējumu, ir pietiekams un efektīvs, turklāt tas ir saprotams kā finanšu tirgus dalībniekiem, tā valsts pārvaldes un tiesu darbiniekiem. Lai arī teorētiski vienots administratīvās atbildības sistēmas normatīvais regulējums varētu veicināt tiesisko noteiktību un pārskatāmību, tas vienlaikus prasītu nozīmīgas pārmaiņas Administratīvās atbildības likumā, kas spēkā stājās vien 2020. gada 1. jūlijā, jo tajā noteiktie procedūras jautājumi, noilguma termiņi un citi procesuālie termiņi ir piemēroti vienkāršāku administratīvo pārkāpumu lietu izskatīšanai, kuras pamatā var izskatīt pārkāpuma izdarīšanas vietā, nevis sarežģītām un apjomīgām lietām, kuras parasti prasa detalizētu un laikietilpīgu situācijas izpēti. 3. Finanšu tirgus dalībnieku uzraudzības jomā būtiska nozīme ir arī kvalitatīvai lietu izskatīšanai tiesā un judikatūras stabilitātei, ko veicina šajā jomā ilgstoši specializējušies administratīvās tiesas tiesneši. 4. Ministru kabineta 2020. gada 31. marta sēdē atbalstīts priekšlikums, kurš paredz saglabāt esošo kārtību attiecībā uz piespiedu ietekmēšanas līdzekļu (administratīvo sankciju) piemērošanas procesu finanšu un kapitāla tirgus jomā, saglabājot to izskatīšanas un pārsūdzēšanas kārtību, kas nosaka, ka pieņemtie lēmumi ir pārsūdzami administratīvajā tiesā Administratīvā procesa likumā noteiktajā kārtībā. Ņemot vērā, ka arī pēc FKTK pievienošanas Latvijas Bankai plānots saglabāt koleģiāli pieņemtu lēmumu izvērtēšanu vairākos līmeņos, iepriekš minētā pārsūdzības kārtība būtu saglabājama. 5. Ievērojot to, ka finanšu tirgus dalībniekiem piemērojamā soda nauda ir atzīstama par krimināltiesiska rakstura sodu Cilvēka tiesību un pamatbrīvību aizsardzības konvencijas 6. un 7. panta kontekstā, tās piemērošanā papildus administratīvā procesa principiem visa procesa ietvaros tiek ievēroti arī vispārējie no šīm konvencijas normām izrietošie principi, kas nodrošina personas pamattiesību pilnvērtīgu aizsardzību.FKTK un Latvijas Bankas kā finanšu tirgus un tā dalībnieku uzraudzības iestādes mērķis ir panākt, lai finanšu tirgus dalībnieks ievēro vai izpilda likumā noteiktās prasības. Izdodot administratīvo aktu, kas uzliek pienākumu novērst pārkāpumu, finanšu tirgus dalībniekam tiek dots saprātīgs laiks pārkāpuma novēršanai. Finanšu tirgus dalībniekiem adresēto administratīvo aktu piespiedu izpilde tiek īstenota Administratīvā procesa likumā noteiktajā kārtībā, kas regulē administratīvo aktu piespiedu izpildi (aizvietotājizpilde, piespiedu nauda, tiešais spēks). Tā kā FKTK un Latvijas Banka nav institūcija, kurai būtu tiesības veikt administratīvā pārkāpuma procesu, nav iespējama arī situācija, ka par administratīvā akta nepildīšanu varētu tikt ierosināta administratīvā pārkāpuma lieta, kas nodrošina *ne bis in idem* principa ievērošanu FKTK un Latvijas Bankā. Attiecīgais modelis pilnvērtīgi īsteno Administratīvā procesa likuma prioritātes principu, jo administratīvo procesu pilnībā var pabeigt Administratīvā procesa likuma ietvaros. Tādējādi tiek nodrošinātas visas Administratīvā procesa likuma prioritātes principa priekšrocības: 1) tiek panākta normatīvajos aktos noteikto prasību faktiska izpildīšana; 2) tiek veidota uz savstarpējo izpratni balstīta sadarbība; 3) netiek zaudēta iespēja piemērot finansiāla rakstura ietekmēšanas līdzekļus (piespiedu naudu), ja persona ļaunprātīgi nepakļaujas FKTK un Latvijas Bankas prasībām; 4) tiek novērsta divkārša tiesvedība divās dažādas tiesās par vienu un to pašu pārkāpumu.Papildus minams, ka Ministru kabineta 2020. gada 31. marta sēdē izskatītajā informatīvajā ziņojumā "Par piespiedu ietekmēšanas līdzekļu (administratīvo sankciju) nepieciešamību un to piemērošanas procesu finanšu un kapitāla tirgus jomā, vērtējot to kopsakarā ar Administratīvās atbildības likuma un Administratīvā procesa likuma regulējumu" iekļautajam izvērtējumam, ir atkārtoti izvērtēts sodoša rakstura administratīvo sankciju piemērošanas procesa regulējums finanšu tirgus jomā, tai skaitā, vai piespiedu ietekmēšanas līdzekļu piemērošanu turpmāk varētu iekļaut vispārīgajā administratīvās atbildības sistēmā un tos piemērot Administratīvās atbildības likumā noteiktajā kārtībā. Vienlaikus atzīmējams – atkārtota izvērtējuma rezultātā secināts, ka jautājums par sodoša rakstura administratīvo sankciju piemērošanas procesa regulējumu finanšu tirgus jomā ir vērtējams atsevišķi nevis likumprojekta "Latvijas Bankas likums" un ar to saistīto 26 likumprojektu izskatīšanas procesā. Tādēļ gan šajā likumprojektā, gan arī citos ar likumprojektu "Latvijas Bankas likums" saistītajos likumos paredzēts saglabāt līdzšinējo administratīvajai atbildībai līdzīgo piespiedu ietekmēšanas līdzekļu (sankciju un uzraudzības pasākumu) piemērošanas procesuālo kārtību. Esošā kārtība, kura paredz nošķirt piespiedu ietekmēšanas līdzekļu (administratīvo sankciju) piemērošanu finanšu un kapitāla tirgus jomā no administratīvo pārkāpumu lietu izskatīšanas un ietvert administratīvās sankcijas speciālajos normatīvajos aktos, veicina finanšu un kapitāla tirgus stabilitāti. Finanšu un kapitāla tirgus jomas normatīvo aktu regulējumā noteiktā kārtība paredz tirgus dalībniekiem uzraugošās iestādes lēmuma pārsūdzēšanu Administratīvajā tiesā atbilstoši Administratīvā procesa likumam Vienlaikus uzsverams, ka paliek atvērts jautājums diskusijām par sodoša rakstura administratīvo sankciju regulējumu finanšu tirgus jomā, kā arī par to iekļaušanu administratīvās atbildības sistēmā, ņemot vērā to, ka normatīvajam regulējumam konkrētā jomā būtu jāevolucionē līdz ar sistēmiskām izmaiņām administratīvās atbildības regulējumā. Taču tas būtu darāms ārpus Latvijas Bankas un Finanšu un kapitāla tirgus komisijas apvienošanas procesa regulējuma izstrādes.[18] Likumprojekta 26. pants saistīts ar FKTK pievienošanu Latvijas Bankai un tas paredz Kredītiestāžu likuma 208.1 pantā atbilstoši administratīvajās tiesībās nostiprinātajam līdztekus pārsūdzēšanas tiesībām papildināt arī ar apstrīdēšanu, un paredz terminoloģiskus precizējumus, vēl skaidrāk fiksējot jau eksistējošo praksi un tādējādi novēršot sistēmiski neatbilstošu interpretāciju iespēju. [19] Likumprojekta 27. pants saistīts ar FKTK pievienošanu Latvijas Bankai un tas paredz Kredītiestāžu likuma Pārejas noteikumus papildināt ar normām par FKTK darbinieku, kas pārtraukuši līgumattiecības vai ar tiem izbeigtas līgumattiecības pirms dienas, kad FKTK tiek pievienota Latvijas Bankai, atbildību par neizpaužamu ziņu neatļautu izpaušanu, nosaka Likumprojekta normu spēkā stāšanās kārtību, kā arī saglabā Kredītiestāžu likuma FKTK piešķirtā deleģējuma ietvaros izdoto tiesību aktu spēkā esamību līdz laikam, kad tos nomainīs Latvijas Bankas izdotie tiesību akti. |
| 3. | Projekta izstrādē iesaistītās institūcijas un publiskas personas kapitālsabiedrības | Latvijas Banka, FKTK un Finanšu ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Bankas un FKTK amatpersonas un darbinieki, finanšu tirgus dalībnieki. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās, jo likumprojekts pēc būtības nemaina finanšu tirgus dalībnieku tiesības un pienākumus. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts virzāms vienlaicīgi ar:* 1. likumprojektu "Latvijas Bankas likums";
	2. likumprojektu "Grozījumi likumā "Par Latvijas Banku"";
	3. likumprojektu "Grozījumi Finanšu un kapitāla tirgus komisijas likumā";
	4. likumprojektu "Grozījumi Alternatīvo ieguldījumu fondu un to pārvaldnieku likumā";
	5. likumprojektu "Grozījumi Apdrošināšanas un pārapdrošināšanas izplatīšanas likumā";
	6. likumprojektu "Grozījumi Apdrošināšanas un pārapdrošināšanas likumā";
	7. likumprojektu "Grozījumi Apsardzes darbības likumā"
	8. likumprojektu "Grozījumi Diplomātiskā un konsulārā dienesta likumā";
	9. likumprojektu "Grozījumi Finanšu instrumentu tirgus likumā";
	10. likumprojektu "Grozījumi Ieguldījumu pārvaldes sabiedrību likumā";
	11. likumprojektu "Grozījumi Ieguldītāju aizsardzības likumā";
	12. likumprojektu "Grozījumi Ieroču aprites likumā";
	13. likumprojektu "Grozījumi Krājaizdevu sabiedrību likumā";
	14. likumprojektu "Grozījumi Kredītiestāžu un ieguldījumu brokeru sabiedrību darbības atjaunošanas un noregulējuma likumā";
	15. likumprojektu "Grozījumi Kredītu reģistra likumā";
	16. likumprojektu "Grozījumi Latvijas Republikas Zemessardzes likumā";
	17. likumprojektu "Grozījumi likumā "Par norēķinu galīgumu maksājumu un finanšu instrumentu norēķinu sistēmās"";
	18. likumprojektu "Grozījumi Maksājumu pakalpojumu un elektroniskās naudas likumā";
	19. likumprojektu "Grozījumi Noguldījumu garantiju likumā";
	20. likumprojektu "Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā";
	21. likumprojektu "Grozījumi Privāto pensiju fondu likumā";
	22. likumprojektu "Grozījumi Starptautisko un Latvijas Republikas nacionālo sankciju likumā";
	23. likumprojektu "Grozījumi Stratēģiskas nozīmes preču aprites likumā";
	24. likumprojektu "Grozījumi Uzņēmumu ienākuma nodokļa likumā";
	25. likumprojektu "Grozījumi Valsts fondēto pensiju likumā";
	26. likumprojektu "Grozījumi Valsts un pašvaldību institūciju amatpersonu un darbinieku atlīdzības likumā".

Saistībā ar FKTK pievienošanu Latvijas Bankai ir izstrādāts attiecīgs likumprojekts "Latvijas Bankas likums", kurš cita starpā paredz, ka turpmāk Latvijas Banka veiks FKTK noteiktos uzdevumus. Ņemot vērā minēto, ir nepieciešami atbilstoši grozījumi gan finanšu tirgus un tā dalībnieku darbības reglamentējošajos likumos, kur noteikta FKTK kompetence un regulēti tās darbības aspekti (4.-6., 8.-11., 13.-15., 17.-22., 24., 25. un 26. punktā uzskaitītie likumprojekti), gan arī tajos likumos, kuros nostiprināta Latvijas Bankas struktūra tās pārvalžu līmenī (7., 12., 16., un 23. punktā uzskaitītie likumprojekti) kā arī, lai nodrošinātu FKTK veiksmīgu pievienošanu Latvijas Bankai, paredzēti pārejas noteikumi attiecībā uz FKTK pievienošanu Latvijas Bankai (2. un 3. punktā uzskaitītie likumprojekti). Likumprojekts un pārējie šajā punktā iekļautie likumprojekti vienkopus ir apkopoti un norādīti kā tie ar likumprojektu "Latvijas Bankas likums" saistītie normatīvie akti, kuros nepieciešams veikt attiecīgās izmaiņas. |
| 2. | Atbildīgā institūcija | Finanšu ministrija, Latvijas Banka, FKTK. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Saskaņā ar Līguma par Eiropas Savienības darbību 127. panta 4. punktu, 282. panta 5. punktu un Statūtu 4. pantu par likumprojektu "Latvijas Bankas likums" ir nepieciešams saņemt Eiropas Centrālās Bankas atzinumu. Ņemot vērā, ka Likumprojekts ir saistīts ar likumprojektu "Latvijas Bankas likums", arī par to ir nepieciešams saņemt Eiropas Centrālās bankas atzinumu. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ir saistīts ar likumprojektu "Latvijas Bankas likums", pirms kura izstrādes uzsākšanas, Finanšu ministrija, Latvijas Banka un FKTK plānoja izvērtēt FKTK pievienošanu Latvijas Bankai saskaņā ar Saeimas Budžeta un finanšu (nodokļu) komisijas 2019. gada 11. septembra sēdes protokola Nr. 76[[1]](#footnote-1) 1. punktā noteikto, ka līdz 2020. gada 30. jūnijam Finanšu ministrija sadarbībā ar Latvijas Banku un FKTK iesniegs izvērtējumu par paredzēto FKTK pievienošanu Latvijas Bankai, un kuru pēc tam iesniegt Ministru kabinetā, kas savukārt to iesniegtu Saeimas Budžeta un finanšu (nodokļu) komisijai.Pirms likumprojekta "Latvijas Bankas likums" un ar to saistīto likumprojektu iesniegšanas Ministru kabinetā tika plānots tos prezentēt FKTK konsultatīvajā finanšu un kapitāla tirgus padomē, kurā pārstāvētas visas FKTK uzraudzīto finanšu tirgus dalībnieku asociācijas, tādējādi iesaistot tās sabiedriskā apspriešanā. |
| 2. | Sabiedrības līdzdalība projekta izstrādē | Finanšu ministrija sadarbībā ar Latvijas Banku un FKTK 2020. gada maijā izstrādāja "Izvērtējumu par Finanšu un kapitāla tirgus komisijas pievienošanu Latvijas Bankai" (turpmāk – Izvērtējums).Ministru kabinets 2020. gada 26. maijā izskatīja un konceptuāli atbalstīja Izvērtējumu (Ministru kabineta 2020. gada 26. maija sēdes protokols Nr. 36 27. §), un nosūtīja to atbildīgajai Saeimas komisijai.Saeimas Budžeta un finanšu (nodokļu) komisija 2020. gada 2. jūnijā uzklausīja atbildīgo institūciju pārstāvjus par Izvērtējumu un nolēma pieņemt zināšanai, ka tās dotais uzdevums ir izpildīts un turpinās darbs pie likumprojekta izstrādes (Saeimas Budžeta un finanšu (nodokļu) komisijas 2020. gada 2. jūnija sēdes protokols Nr. 165 1. punkts).Pirms likumprojekta "Latvijas Bankas likums" un ar to saistīto likumprojektu (t.sk. Likumprojekta) iesniegšanas Ministru kabinetā tie 2020. gada 11. novembrī tika prezentēti FKTK konsultatīvajā finanšu un kapitāla tirgus padomē, kurā pārstāvētas visas FKTK uzraudzīto finanšu tirgus dalībnieku asociācijas, tādējādi iesaistot tās likumprojektu apspriešanā. |
| 3. | Sabiedrības līdzdalības rezultāti | Likumprojektu pēc prezentācijas un tikšanās ar FKTK konsultatīvo finanšu un kapitāla tirgus padomi nebija nepieciešams precizēt, ņemot vērā sabiedrības līdzdalības rezultātus. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Banka un FKTK. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tieši neattiecas uz pārvaldes funkcijām un institucionālo struktūru, kā arī jaunu institūciju izveidi, esošu institūciju likvidāciju vai reorganizāciju, to ietekmi uz institūcijas cilvēkresursiem.Taču jāņem vērā to, ka likumprojekts ir saistīts ar likumprojektu "Latvijas Bankas likums", kurš paredz FKTK pievienošanu Latvijas Bankai atbilstoši Valsts pārvaldes iekārtas likuma 15. panta ceturtās daļas 1. punktam. Ar likumprojektu "Latvijas Bankas likums" jaunu institūciju izveide nav paredzēta. FKTK un Latvijas Bankas pievienošanas procesa rezultātā darbinieku skaita samazinājums var sasniegt līdz 30 pilna laika ekvivalentiem. |
| 3. | Cita informācija | Nav. |

Finanšu ministrs J. Reirs

Cerbulis, 67774817

Guntis.Cerbulis@fktk.lv

v\_sk = 3403

1. Saeimas Budžeta un finanšu (nodokļu) komisijas 2019. gada 11. septembra sēdes protokols Nr. 76 (Pieejams:<http://titania.saeima.lv/livs/saeimasnotikumi.nsf/0/9C20CA1B3F315AFBC225846D00248CFD?OpenDocument&prevCat=13|Bud%C5%BEeta%20un%20finan%C5%A1u%20(nodok%C4%BCu)%20komisija> ). [↑](#footnote-ref-1)